Kaznenu prijavu protiv kolumnista tjednika Novosti: Borisa Dežulovića, Viktora Ivančića i Milorada Krstulovića Županijskom državnom odvjetništvu u Splitu predali su predstavnici Koordinacije udruge veterana borbenih postrojbi te Koordinacije braniteljskih i stradalničkih udruga iz Domovinskog rata Grada Splita i Splitsko-dalmatinske županije.

– Dežulović, Ivančić i Krstulović u razdoblju od ožujka 2016. do siječnja 2017. u nizu tekstova izrazili su otvorenu netrpeljivost i mržnju prema hrvatskom narodu, ideji hrvatske državnosti, te prema simbolima RH i nacionalnim blagdanima.

Vaš preglednik ne omogućava pregled ovog sadržaja.

Smatramo da su ovakvim ponašanjem ostvarena sva bitna obilježja kaznenih djela javnog poticanja na nasilje i mržnju te povrede ugleda RH. Tražimo da se poduzmu sve zakonom predviđene radnje i da se protiv osumnjičenika pred nadležnim sudom pokrene kazneni postupak – poručio je Ivan Turudić uime splitskih branitelja.

Istaknuo je kako odgovorni u DORH-u promptno reagiraju po službenoj dužnosti kada je u pitanju podizanje optužnica i progon hrvatskih branitelja, a blagonaklono, ispod oka, promatraju ove devijacije.

– Na taj način i oni pasivno sudjeluju u blaćenju hrvatske države, hrvatskog naroda, odnosno simbola državnosti za koje su hrvatski branitelji i hrvatski narod podnijeli neizmjernu žrtvu. Tražimo da DORH iskaže istu brzinu i restriktivnost kao i u slučaju verbalnog delikta navijača Torcide na derbiju između Hajduka i Rijeke – poručio je Turudić.

Od hrvatske Vlade traže da tjedniku „Novosti“ uskrati financiranje sljedeće tri godine sukladno kriterijima Savjeta za nacionalne manjine jer umjesto da svojim napisima promiče kulturni identitet „svoje“ nacionalne manjine, otvoreno potiče nesnošljivost prema većinskome hrvatskom narodu.

>> Sramim se većine filmova o Domovinskom ratu i bilo bi mi draže da nisu snimljeni

>> Majka Hrabrost, koja je za slobodu Hrvatske dala najveće blago, otišla za svojim mužem i trojicom sinova